b'\n_START_ARTICLE_\nGaetano Bresci\n_START_PARAGRAPH_\nGaetano Bresci (1869. \xe2\x80\x93 1901.) bio je atentator na talijanskog kralja Umberta I.\n_START_SECTION_\nRo\xc4\x91enje, djetinjstvo, mladost\n_START_PARAGRAPH_\nBresci je ro\xc4\x91en u talijanskoj pokrajini Toskani. Bio je sin skromnog obrtnika. Nakon poha\xc4\x91anja stru\xc4\x8dnih \xc5\xa1kola postao je tkalac. Nekoliko je puta bio procesuiran i osu\xc4\x91ivan, po\xc4\x8dev\xc5\xa1i od 1892. godine, zbog sudjelovanja u \xc5\xa1trajkovima i radni\xc4\x8dkim manifestacijama. Upisan u policijske dosjee kao anarhist, vi\xc5\xa1e se nije uspio zaposliti.\n_START_SECTION_\nAtentat na talijanskog kralja\n_START_PARAGRAPH_\nGodine 1897. emigrirao je u SAD i u tom razdoblju odr\xc5\xbeavao je kontakte s mnogim li\xc4\x8dnostima me\xc4\x91unarodnog anarhizma, okolnost koja \xc4\x87e kasnije potkrijepiti tezu \xe2\x80\x93 nikad dokaznu \xe2\x80\x93 da Bresci nije djelovao sam ve\xc4\x87 da je bio dio ve\xc4\x87e urote. U talijanskom kralju Umbertu I. (1844. \xe2\x80\x93 1900.) prepoznao je osobu odgovornu za krvave represalije do kojih je do\xc5\xa1lo 1894. i 1898. godine. Vrativ\xc5\xa1i se u Italiju u lipnju 1900. godine, ubija kralja u Monzi 29. srpnja. Osu\xc4\x91en je na do\xc5\xbeivotni zatvor, a 22. svibnja 1901. prona\xc4\x91en je mrtav u svojoj \xc4\x87eliji u zatvoru u Porto Santo Stefano na istoimenom otoku u Tirenskom moru. Okolnosti pod kojima je umro nikada nisu do kraja razja\xc5\xa1njene.'